**Pekka "Vinski" Kaartinen** (s. 3. heinäkuuta 1958) on suomalainen uransa päättänyt jalkapalloilija, entinen lapsinäyttelijä ja nykyinen Icehearts-yhdistyksen nuorisotyöntekijä.

Helsinkiläisen vanginvartijan perheeseen syntynyt Kaartinen sai 11-vuotiaana pääroolin Raili Ruston ohjaamissa televisioelokuvissa *Koko kaupungin Vinski* (1969) ja *Vinski ja Vinsentti* (1970). 

Näyttelemistä enemmän Kaartista kiinnosti jalkapallo, jonka harrastamisen hän aloitti samoihin aikoihin Käpylän Pallossa. Hän siirtyi 15 vuoden iässä Helsingin Jalkapalloklubiin ja pääsi HJK:n liigajoukkueeseen 18-vuotiaana. Pian Virginian Danvillessä sijaitsevan Averett Collegen eurooppalaisen jalkapallon valmentaja, suomalainen Vesa Hiltunen kutsui Kaartisen Yhdysvaltoihin opiskelemaan ja pelaamaan koulunsa joukkueessa urheilustipendillä 1978–1981. Parin lukuvuoden jälkeen Kaartinen palkittiin Virginian parhaana ja alueellisen korkeakoululiigan taitavimpana pelaajana.

Kaartinen pelasi ehtiessään koko ajan myös HJK:n joukkueessa. Kausina 1977–1981 hän pelasi Mestaruussarjassa yhteensä 51 ottelua ja teki niissä kuusi maalia. Kaudella 1980 hän teki viisi maalia ja oli runkosarjassa joukkueensa toiseksi paras maalintekijä Miikka Toivolan jälkeen. Tämän jälkeen hän pelasi Suomessa I divisioonassa ja II divisioonassa ja edusti Grankulla IFK:ta sekä välillä kauden 1985 Finnairin Palloilijoita.

Kaartinen suoritti liiketalouden MBA-tutkinnon vuonna 1985 Pohjois-Carolinan yliopistossa ja palasi Suomeen. Hän toimi parikymmentä vuotta öljy-yhtiö Esson tehtävissä Suomessa ja ulkomailla, kunnes siirtyi Espoon Oilers -salibandyseuran toiminnanjohtajaksi. Sen työpaikan hän menetti alaisensa tekemän kavalluksen sijaiskärsijänä. Vuonna 2013 Kaartinen kutsuttiin kasvattajaksi urheilupainotteista lastensuojelutyötä tekevään Iceheartsiin.

Kaartinen pääsi jalkapalloansioistaan vuonna 1998 mukaan Averett University Cougar Club Hall of Fameen ja vuonna 2018 USA South Conference Hall of Fameen. Hän pelasi vuosina 1975–1978 kolme nuorten ja kolme poikien maaottelua. Kaartisen poika Matias on pelannut salibandya mm. Esport Oilersissa.

Lähteet
-------

1. ↑  Lahtinen, Esko S.; Malmberg, Kirsti; Meri, Heikki; Salopuro, Kaija & Suomalainen, Ilkka (toim.): *Jalkapallokirja 1981*, s. 197. Suomen Palloliitto, 1981. ISBN 951-9392-02-5.
2. 1 2 3 4  Parkkinen, Pia: Elämä kuin elokuvasta *Yle*.  18.12.2021. Viitattu 19.2.2022.
3. ↑  Pekka Kaartinen Elonetissä.
4. ↑  Vesa Hiltunen *Averett Cougars*. Viitattu 19.2.2022.
5. 1 2  Pekka Kaartinen USA:n ykkönen.  *Helsingin Sanomat*, 27.5.1981, s. 33. Näköislehti (maksullinen).
6. 1 2  Pekka Kaartinen *Averett Cougars*. Viitattu 19.2.2022.
7. 1 2 3  Vuorinen, Juha & Kasila, Markku: *Pelimiehet. Suomen jalkapallon pelaajatilastot 1930–2006*, s. 112. Suomen urheilumuseosäätiö, 2007. ISBN 978-952-99075-9-5.
8. 1 2  FinnPa nuiji sarjajohtajan.  *Helsingin Sanomat*, 20.5.1985, s. 30. Näköislehti (maksullinen).
9. 1 2  Pekka Kaartinen johti Granin Cupin välieriin.  *Helsingin Sanomat*, 12.8.1988, s. 32. Näköislehti (maksullinen).
10. ↑  Soininen, Heidi (vast. toim.): *Jalkapallokirja 2015*, s. 114. Suomen Palloliitto, 2015. ISSN 0787-7188.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet
* Yle

 |

 |